छात्रा भलिबलमा सुनकोशी च्याम्पियन
राष्ट्रपति रनिङ शिल्ड खेलकुद प्रतियोगिता अन्तर्गत् बिहीबार भएको छात्रा भलिबलमा सुनकोसी गाउँपालिका च्याम्पियन बनेको छ ।
सिन्धुली — राष्ट्रपति रनिङ शिल्ड खेलकुद प्रतियोगिता अन्तर्गत् बिहीबार भएको छात्रा भलिबलमा सुनकोसी गाउँपालिका च्याम्पियन बनेको छ ।फाइनल खेलमा कमलामाई गाउँपालिकालाई पराजित गर्दै सुनकोशी गाउँपालिकाले उपाधि जितेको हो । दुवैले २–२ सेट जितेपछि अन्तिम १५ अंकमा सुनकोसीले १५–९ मा पराजित गरेर विजयी भएको हो । वेस्टअफ फाइभ को खेलमा शुरुको दुइ सेट कमलामाईले हात पारेपछि सुनकोसी समर्थकहरुले आश मारेका थिए । तर त्यसपछि लगातार दुइसेट विजयी भएर आफ्ना समर्थकलाइ सुनकोसीले उत्साहित बनाएको थियो । जिल्ला खेलकुद विकास समितिको आयोजनामा बुधबार सम्पन्न छात्रतर्फको खेलमा भने सुनकोसीलाई हराएर कमलामाई नगरपालिका विजयी भएको छ । भलिबल लगायत अन्य विधाका खेलमा जिल्लाका ९ वटै पालिकाले भाग लिएका छन् ।